**Инъекциялық есірткі қолданатын адамдар арасында АИТВ инфекциясының алдын алу**

АИТВ-инфекциясы – бұл адамның иммунтапшылығы вирусынан туындайтын, иммундық жүйені арнайы зақымдайтын және оны баяу бұзып, жүре пайда болған иммун тапшылығы синдромының (ЖИТС) дамуына әкелетін созылмалы жұқпалы ауру.

Алдын алу – бұл кең ауқымда қолдануға болатын, халыққа бұл аурумен күресуде көмектесетін жалғыз қолжетімді әрі тиімді шара. Инъекциялық есірткі қолданатын адамдар (бұдан әрі – ИЕҚА) арасында АИТВ инфекциясының алдын алу шаралары аутрич-қызметкерлер арқылы жүзеге асырылады.

Маңғыстау облыстық ЖИТС орталығында халықтың негізгі топтарымен жұмыс істейтін аутрич-қызметкерлер жұмыс істейді. Аутрич-қызметкер – бұл АИТВ-мен өмір сүретін адамдар немесе олардың жақын ортасынан шыққан негізгі топтардың өкілі болып табылатын тұлға, ол негізгі топтарға және АИТВ-мен өмір сүретін адамдарға қол жеткізу жұмыстарын жүзеге асырады. Аутрич-қызметкерлермен бірге «тең-теңімен» қағидасы бойынша халықтың негізгі топтары арасында профилактикалық жұмыстар жүргізіледі. Негізгі топтар дегеніміз – өмір салтының ерекшеліктеріне байланысты АИТВ жұқтыру қаупі жоғары халық топтары.

Маңғыстау облыстық ЖИТС алдын алу орталығы АИТВ-ның таралуын болдырмауға бағытталған белсенді жұмыстар жүргізіп келеді. Орталықта негізгі топтар үшін 2 сенім пункті (1 жылжымалы, 1 стационарлық), 1 достық кабинеті жұмыс істейді, олар ЖЖБИ (жыныстық жолмен берілетін инфекциялар) диагностикасы, емі және алдын алуға арналған.

Орталықта негізгі топтар өкілдеріне сенім пункттері мен достық кабинеттерде тегін, анонимді, ерікті және құпия түрде емдік-профилактикалық қызметтер көрсетіледі. Алдын алу бағдарламалары аясында бір реттік шприцтер, спирттік салфеткалар, презервативтер, лубриканттар, экспресс-тесттер, ақпараттық-білім беру материалдары, АИТВ-дан доконтактылық және постконтактылық алдын алу үшін антиретровирустық препараттар тегін таратылады. Негізгі топтар арасында АИТВ, ЖЖБИ, вирустық гепатиттер бойынша тестілеу алдында және кейін кеңес беру жүргізіледі.

Орталықта жылжымалы мобильді бригада бар, сенім пунктінің қызметкерлері аутрич-қызметкерлермен бірге күндізгі және түнгі уақыттарда негізгі топтар жиналатын жерлерге рейдтер жасайды. Аутрич-қызметкерлер мен сенім пункті қызметкерлерінің бірлескен жұмыстарының нәтижесінде 2025 жылдың 8 айында алдын алу бағдарламаларымен ИЕҚА-ның 42%-ы қамтылды (2025 жылғы 31 желтоқсанға дейін бағаланған санның 70%-ына жету қажет), ал тестілеуден 90%-ы өтті.

Алдын алу жұмыстары АИТВ инфекциясының жаңа жағдайларының алдын алуға және негізгі топтар арасында қауіпсіз мінез-құлық дағдыларын қалыптастыруға ықпал етеді.

**АИТВ-инфекциясының эпидемиологиялық**

**қадағалау және алдын алу бөлімінің меңгерушісі Беркалиева З.М.**